Udtalelse om Kommissionens forslag til Rådets forordning (EF) om ændring af Rådets forordning (EØF) nr. 1973/92 om oprettelse af et finansielt instrument for miljøet (LIFE) () (96/C 100/23)

Den 19. juli 1995 besluttede Regionsudvalget under henvisning til EF-traktatens artikel 198 C at udarbejde en udtalelse om det ovennævnte emne.

Det forberedende arbejde henvistes til Underudvalg 5 »Fysisk Planlægning, Miljø og Energi«, der udpegede Claude du Granrut til ordfører.

Regionsudvalget vedtog på sin 9. plenarforsamling den 20. og 21. september 1995 (mødet den 21. september) følgende udtalelse.

1. Indledning

1.1. I henhold til EF-traktatens artikel 2 har Fællesskabet til opgave at fremme en bæredygtig og ikke-inflationær vækst, som respekterer miljøet, og i artikel 3, litra k), er det anført, at Fællesskabets virke skal indebære indførelse af en miljøpolitik.

1.2. I henhold til artikel 130 R skal Fællesskabets politik på miljøområdet bidrage til at bevare, beskytte og forbedre miljøkvaliteten under hensyntagen til de forskelligartede forhold, der gør sig gældende i de forskellige områder af Fællesskabet.

1.3. I medfør af nævnte artikel skal Fællesskabets politik bygge på forsigtighedsprincippet og princippet om forebyggende indsats, princippet om indgreb over for miljøskader fortrinsvis ved kilden og princippet om, at forureneren betaler. Kravene med hensyn til miljøbeskyttelse skal integreres i udformningen og gennemførelsen af Fællesskabets politikker på andre områder.

1.4. Med henblik på at gennemføre disse mål skal Rådet i henhold til EF-traktatens artikel 130 S efter fremgangsmåden i artikel 189 C og efter høring af Det Økonomiske og Sociale Udvalg træffe afgørelse om de aktioner, der skal iværksættes af Fællesskabet.

1.5. Med Rådets forordning (EØF) nr. 1973/92 oprettede Fællesskabet et enhedsinstrument for alle miljøinterventioner (LIFE), der integrerer de fællesskabsprogrammer og -aktioner, som Rådet har vedtaget siden 1984. Sigtet med LIFE er at bidrage til udviklingen og gennemførelsen af Fællesskabets miljøpolitik og -retsforskrifter.

1.6. LIFE-instrumentet blev oprettet med henblik på at samle specifikke, ikke-strukturorienterede miljøprogrammer til støtte for konkrete foranstaltninger og tiltag i marken. Formålet hermed var både at rationalisere indsatsen og at skabe større sammenhæng med udviklingen i miljøpolitikken.

1.7. LIFE-instrumentet tager primært sigte på at yde finansiel støtte til demonstrationsprojekter, tilskyndelsesaktioner og aktioner i form af faglig bistand. Som følge heraf giver det beskedne budget kun mening, hvis det bruges til aktiviteter af eksemplarisk værdi, som siden hen kan gentages i større målestok med støtte fra andre finansielle instrumenter.

1.8. Endvidere kan der gennem LIFE-forordningen ydes støtte til foranstaltninger til opretholdelse eller genoprettelse af prioriterede naturtyper og arter, dvs. til at fremme hasteinterventioner (der kan gå så vidt som til anskaffelse af grundarealer) i programmer for bevaring og retablering af prioriterede arter og udarbejdelse af opgørelser og indsamling af data.

1.9. Den første etape af LIFE-instrumentet udløber den 31. december 1995. I henhold til LIFE-forordningen skal Kommissionen forelægge Europa-Parlamentet og Rådet en rapport om udviklingen i forbindelse med gennemførelsen af LIFE og navnlig i forbindelse med anvendelsen af bevillingerne (artikel 12, stk. 4) samt forslag til de eventuelle tilpasninger, der skal foretages med henblik på aktionens videreførelse efter første etape (artikel 14).

1.10. Med udgivelsen af sin »Rapport om anvendelsen af LIFE-forordningen og evaluering af Fællesskabets aktioner på miljøområdet ACE, MEDSPA, NORSPA og ACNAT« opfylder Kommissionen sin forpligtelse til at informere om gennemførelsen af LIFE-instrumentet, og den opfylder ligeledes kravet om at foreslå tilpasninger til den oprindelige forordning med henblik på aktionens videreførelse efter den 31. december 1995.

2. Generelle bemærkninger

2.1. Regionsudvalget bifalder Kommissionens forslag til Rådets forordning om ændring af »Rådets forordning (EØF) nr. 1973/92 om oprettelse af et finansielt instrument for miljøet (LIFE)« på baggrund af, at analysen af instrumentets anvendelse i de tre første år og erfaringen med de forudgående initiativer klart viser både instrumentets potentiale og de mangler, der bør afhjælpes.

Regionsudvalget finder det positivt, at forslagene tager sigte på at effektivisere LIFE-instrumentet under hensyntagen til dets særlige anvendelsesområde og nærhedsprincippet, at synliggøre interventionsområderne, at gøre procedurerne mere gennemsigtige, at forenkle administrationsbyrden og at udnytte de opnåede resultater bedre.

2.2. Den regionale og lokale dimension af EF's miljøtiltag er overordentlig vigtig. Regionsudvalget er derfor tilfreds med, at det har fået mulighed for at fremsætte bemærkninger til dette område, som er af afgørende betydning for borgernes levevilkår, og ikke mindst til konklusionerne i rapporten om LIFE-instrumentets anvendelse og de ændringer, der foreslås til forordningen med henblik på at gøre instrumentet mere effektivt.

Regionsudvalget henviser i den forbindelse til synspunkterne i dets udtalelse om Kommissionens meddelelse om »Europa 2000+«, herunder ikke mindst, at miljøbeskyttelsen skal indgå tydeligere i den overordnede og økonomiske organisering af det europæiske område, at der skal tages hensyn til den økonomiske væksts indvirkning på udnyttelsen af naturressourcerne, og at det tværnationale samarbejde har stor betydning for forvaltningen af større naturområder, så man kan sikre en bæredygtig udvikling.

2.3. Regionsudvalget gør opmærksom på, at regionerne er arnested og drivkraft for borgernes levemiljø, og at EU's aktion ikke må forstyrre miljømæssige særpræg og identiteter, men tværtimod skal fremme mangfoldigheden og de elementer, der ligger til grund for skabelsen og bevarelsen af naturarven, da dette er den bedste måde, hvorpå borgerne kan få forståelse for deres regionale, nationale og europæiske tilhørsforhold.

Regionsudvalget er sig bevidst, hvilken indvirkning tiltag til bevarelse, beskyttelse og forbedring af EU's miljøværdier har på økonomien. Disse tiltag kan som følge af deres mangfoldighed og omfang bidrage til at udnytte dette områdes særdeles store jobskabelsespotentiale.

2.4. Regionsudvalget bifalder valget af de vigtige områder, som LIFE-indsatsen skal koncentreres på:

- oprettelsen af det europæiske net Natura 2000,

- på andre områder end naturbeskyttelse: fremme af gennemførelsen af EU's miljøpolitik gennem finansiering af forberedende aktioner, demonstrationsaktioner, aktioner i form af faglig bistand og tilskyndelsesaktioner med henblik på at fremme en bæredygtig udvikling, navnlig i lokalsamfundene, og integrere miljøhensyn i industriaktiviteter,

- bistand til tredjelandene i Middelhavsområdet og Østersøområdet, bistand til landene i Central- og Østeuropa i overensstemmelse med de betingelser, der nævnes i tillægsprotokollerne til associeringsaftalerne vedrørende disse landes deltagelse i fællesskabsprogrammet,

- videreformidling af den opnåede knowhow og erfaring.

2.5. Regionsudvalget finder det nødvendigt at påpege, at LIFE-instrumentet ikke må modarbejde det koncentrationsprincip, der følger af strukturfondspolitikken, ved i ikke-støtteberettigede områder at finansiere projekter, der ellers sorterer under strukturfondenes interventioner. Tværtimod skal LIFE bekræfte sin særlige karakter ved at begrænse sig til reproducerbare, tværnationale demonstrations- og innovationsaktioner.

2.6. LIFE-instrumentet, der yder finansiel projektstøtte eller rentegodtgørelser, er et supplement til de andre offentlige og private finansieringsinstrumenter på miljøområdet i EU. Derfor bør LIFE efter Regionsudvalgets mening især rettes mod specifikke aktionsområder og baseres på enkle og gennemsigtige procedurer, især set fra projektledernes side, så EU's tiltag tilfører de eksisterende politikker en reel merværdi. Lokale projekter, som har en tværnational dimension eller gør det muligt at behandle særlige problemer af fællesskabsinteresse, f.eks. vandforurening, byforurening og transport af farligt affald i Europa, må prioriteres højest.

2.7. Kommissionens forslag, ifølge hvilket LIFE-instrumentet skal videreføres i en anden etape på fire år fra 1. januar 1996 til 31. december 1999, bifaldes, fordi LIFE har gjort det muligt at finansiere tiltag til udformning af teknikker inden for bortskaffelse af affald, udvikling af modeller til miljøets integrering i den fysiske planlægning, udvikling af socioøkonomiske aktiviteter, beskyttelse af naturlige levesteder og udvikling af nye, rene teknologier.

Regionsudvalget mener, at miljøets horisontale dimension gør LIFE til et effektivt instrument til fastlæggelse af en europæisk politik for fysisk planlægning, især hvad angår naturbeskyttelse og anvendelse af retningslinjerne i det femte miljøhandlingsprogram, herunder udvikling af landområder, turisme, transport, udvikling af byområder og forvaltning af vandløb. Regionsudvalget finder det i den forbindelse positivt, at der er mulighed for at finansiere de ledsageforanstaltninger, der er nødvendige for at analysere, evaluere eller fremme de aktioner, der udvikles inden for rammerne af LIFE, samt at formidle oplysninger herom.

2.8. Regionsudvalget er tilfreds med, at der lægges stor vægt på samarbejde og koordinering med tredjelande, herunder landene i Central- og Østeuropa, Østersølandene og Middelhavslandene, så det bliver lettere at finde frem til fælles løsninger på miljøproblemer af tværnational eller specifik karakter.

3. Særlige bemærkninger

3.1. Målsætningerne: Med hensyn til naturbeskyttelse frygter Regionsudvalget på linje med Kommissionen, at de midler, det vil kræve at gennemføre direktiverne på området, vil overskride LIFE-instrumentets finansielle ressourcer. For ikke at gå imod LIFE-instrumentets særlige karakter sammenlignet med de øvrige eksisterende procedurer foreslår Regionsudvalget, at finansieringen af dets aktiviteter i en første tid tildeles højeste prioritet.

På grund af de regionale og lokale myndigheders vigtige rolle i forbindelse med miljøbeskyttelse, ønsker Regionsudvalget dog, at projekter, der iværksættes på de lokale myndigheders initiativ, og som støtter det europæiske net Natura 2000, eller som vedrører det, skal kunne finansieres enten gennem strukturfondene eller med støtte fra LIFE.

Regionsudvalget lægger stor vægt på, at der ydes finansiel støtte til aktioner, der skal hjælpe de lokale myndigheder med at integrere miljøhensynene i den fysiske planlægning, og støtte til projekter af tværnational karakter, f.eks. forvaltning og genanvendelse af affald, spildevandsrensning, genopretning af forurenede grunde, forvaltning af kystområder samt udveksling af erfaringer med bekæmpelse af byforurening eller mere generelt med forebyggelse af risici.

Regionsudvalget understreger tillige betydningen af de lokale og regionale myndigheders udarbejdelse af lokale Agenda 21-programmer og ønsker, at instrumentet giver finansiel støtte til de kommuner, der arbejder for en bæredygtig udvikling og for det 5. miljøhandlingsprogram.

3.2. Tidshorisonten og budgettet: Perioden på fire år er egnet til at gennemføre LIFE-instrumentet og opnå interessante resultater, men efter Regionsudvalgets opfattelse står de foreslåede 450 millioner ECU langt fra mål med det foreliggende programs ambitioner, især ikke, når de finansierede projekters gennemførelse og relevans skal kontrolleres, og ledsageforanstaltningerne også skal nyde fremme.

3.3. Udvælgelseskriterierne: Regionsudvalget henstiller, at projektlederne får nem adgang til informationsbrochuren om LIFE, der indeholder såvel kriterierne for støtteberettigelse som kriterierne for udvælgelse af projekter. Kommissionen og medlemsstaterne opfordres til at inddrage regionerne og de lokale myndigheder i formidlingen af informationer til de lokale partnere.

3.4. Proceduren: Eftersom regionerne og de lokale myndigheder har kendskab til de lokale behov og problemer, bør de efter Regionsudvalgets opfattelse deltage i indsamlingen og fremsendelsen af forslag, så man på forhånd kan begrænse indsendelsen af projekter, der ikke er støtteberettigede under LIFE, og forbedre forslagenes generelle kvalitet og procedurens gennemsigtighed.

Regionsudvalget bifalder Kommissionens forslag, der skal sikre en bedre fordeling af opgaverne og beføjelserne i forbindelse med forvaltningen af HABITAT-projekter, idet beslutningsproceduren forenkles, og gennemsigtigheden i anvendelsen af de disponible midler øges. Eftersom EU's indsats kan fremskynde eller løsne op for den politiske beslutningsprocedure vedrørende kategorisering af levesteder i beskyttede områder med en officiel, juridisk status, er det vigtigt, at proceduren forenkles, og at HABITAT-udvalget får enekompetence til at træffe endelig afgørelse på området.

Regionsudvalget understreger, at repræsentanter for regionerne og de lokale myndigheder bør kunne inddrages i udarbejdelsen af nationale forslag til projekter, hvortil der ønskes støtte, og som skal forelægges Europa-Kommissionen. På denne måde gøres der brug af de lokale myndigheders ekspertise, når der skal udvælges et forslag.

3.5. Ledsageforanstaltningerne: Regionsudvalget tilslutter sig, at LIFE-instrumentets gennemførelse kræver ledsageforanstaltninger, så det bedre kan udfylde sin rolle som supplement til de øvrige finansieringsinstrumenter i EU. Regionsudvalget mener, at regionerne og de lokale myndigheder skal inddrages i gennemførelsen af de ledsageforanstaltninger, der er nødvendige for at forberede, analysere eller videreformidle oplysningerne om emnet til en bred kreds, så de resultater, der nås, kan mangfoldiggøres i stor skala takket være andre finansieringsinstrumenter. Hermed vil EU's tiltag være berettigede.

Angående cost/benefitanalyse: Regionsudvalget er betænkelig ved udtryk som cost/benefitforhold. Dette er normalt ikke anvendeligt ved vurderinger af innovativt miljøarbejde. Målinger af vellykkede resultater bør fokusere på kvalitet, som eksterne opmænd eller kommentatorer med ekspertise på området tager stilling til.

3.6. Angående udbetaling af støtte: Regionsudvalget ønsker, at Kommissionen træffer en hurtig beslutning og ligeledes så hurtigt som muligt stiller den finansielle støtte til disposition.

4. Konklusioner

4.1. Efter Regionsudvalgets opfattelse ligger LIFE-instrumentets særlige karakter i, at det skal bidrage til afprøvning og validering af mere ydedygtige og effektive teknikker, metoder og knowhow samt sikre beskyttelsen af vigtige naturområder gennem øget miljøbeskyttelse.

LIFE skal primært sigte mod lokale projekter og/eller projekter af et tværnationalt, fornyende og demonstrativt tilsnit inden for specifikke sektorer som f.eks. naturbeskyttelse, eller som behandler et fælles problem for flere medlemsstater, der deltager i udviklingen af EU's områder, den fysiske planlægning og udarbejdelse af lokale Agenda 21-programmer, en bæredygtig udvikling og det 5. miljøhandlingsprogram.

Ud fra denne synsvinkel kan LIFE bidrage til at gøre medlemsstaternes tilgang til miljøproblemer mere sammenhængende og sikre en bedre ligevægt mellem miljøpolitikken og EU's politik på andre områder.

4.2. Regionsudvalget mener, at det er nødvendigt at foretage en klar afgrænsning af LIFE's aktionsområder og af kriterierne for projektudvælgelse på nationalt og EU-plan. Endvidere skal projektlederne have udførlige informationer om de finansieringsmuligheder, der tilbydes på miljøområdet under LIFE-programmet. Det påhviler EU-myndighederne at vedtage supplerende budgetter i et omfang, der svarer til det faktiske behov.

4.3. Regionsudvalget henstiller, at regionerne og de lokale myndigheder i medfør af deres kompetence på miljøområdet, deres egenskab som primære finansieringspartnere for de foreslåede projekter samt nærhedsprincippet inddrages i proceduren for udvælgelse af de projekter, der foreslås under LIFE-instrumentet, samt i udbredelsen af informationerne herom.

Bruxelles, den 21. september 1995.

Jacques BLANC

Formand for Regionsudvalget

() EFT nr. C 184 af 18. 7. 1995, s. 12.